Premierul Sorin Grindeanu a comentat, miercuri, raportul semestrial al Comisiei Europene cu privire la România, în care sunt aduse noi critici pe tema slăbirii eforturilor anticorupţie, el afirmând că va răspunde nelămuririlor de la Bruxelles şi va „clarifica” toate „temerile” pe care oficialii europeni le au.

Foto: Inquam Photos / Octav Ganea

„O să vedem ce scrie în detaliu în acest raport. (...) O să răspundem, asta este procedura, şi tot ceea ce am spus şi la Bruxelles, şi zilele trecute, legat de paşii pe care îi dorim apropo de MCV, aia vom face. E foarte important pentru noi să înţelegem foarte clar şi cuantificabil ceea ce avem de făcut ca şi paşi pentru înlăturarea MCV”, a spus Grindeanu.

El a precizat că, până la finalul săptămânii, va trimite către Comisia Europeană şi seria de întrebări cu privire la Raportul MCV, astfel încât Guvernul „să aleagă calea corectă şi viteza corectă” pentru ridicarea Mecanismului cât mai repede.

Întrebat dacă are semnale că problemele din justiţie au ridicat şi obstacole economice, aşa cum avertiza CE, Grindeanu a negat. „Cel puţin la nivel de Guvern, până acum, nu”, a spus premierul.

„Vom face public tot ce transmitem către Bruxelles, astfel încât toate aceste temeri pe care dânşii le au să fie clarificate”, a completat şeful Executivului.

Sursa: News.ro